CELEX: 62017TN0023
Language: fi
Date: 2017-01-17 00:00:00
Title: Asia T-23/17: Kanne 17.1.2017 – Barnett v. ETSK

3.4.2017   
            
            
               FI
            
            
               Euroopan unionin virallinen lehti
            
            
               C 104/50
            
         Kanne 17.1.2017 – Barnett v. ETSK
   (Asia T-23/17)
   (2017/C 104/70)
   Oikeudenkäyntikieli: ranska
   
      Asianosaiset
   
   
      Kantaja: Inge Barnett (Roskilde, Tanska) (edustajat: asianajajat S. Orlandi ja T. Martin)
   
      Vastaaja: Euroopan talous- ja sosiaalikomitea
   
      Vaatimukset
   
   Kantaja vaatii unionin yleistä tuomioistuinta
   vahvistamaan, että
   
               —
            
            
               ensisijaisesti virkamiestuomioistuimen 22.9.2015 antaman tuomion täytäntöönpanemiseksi 21.3.2016 tehty päätös, jolla kantajalta evätään oikeus ilman eläkeoikeuksien vähentämistä maksettavaan varhaiseläkkeeseen, kumotaan
            
         
               —
            
            
               toissijaisesti Euroopan talous- ja sosiaalikomitea velvoitetaan maksamaan kantajalle 207 994,14 euroa kantajan kärsimästä aineellisesta vahingosta, korotettuna eräpäivästä alkaen laskettavilla viivästyskoroilla, jotka lasketaan käyttämällä EKP:n perusrahoitusoperaatioihinsa soveltamaa korkokantaa, korotettuna 3 prosenttiyksiköllä, sekä 25 000 euron kiinteä summa kantajalle aiheutuneesta aineettomasta vahingosta
            
         
               —
            
            
               joka tapauksessa Euroopan talous- ja sosiaalikomitea velvoitetaan korvaamaan oikeudenkäyntikulut.
            
         
      Oikeudelliset perusteet ja pääasialliset perustelut
   
   Kanteensa tueksi kantaja vetoaa kolmeen kanneperusteeseen.
   
               1)
            
            
               Ensimmäinen kanneperuste, joka koskee SEUT 267 artiklan rikkomista siltä osin kuin vastaaja ei ole ottanut huomioon virkamiestuomioistuimen 22.9.2015 antamassa tuomiossa Barnett v. ETSK (F-20/14, jäljempänä virkamiestuomioistuimen tuomio), EU:F:2015:107) perusteluja täytäntöönpanotoimien vahvistamiseksi. Riidanalaisen päätöksen perusteluista käy ilmi erityisesti se, että vastaaja ei ole noudattanut yleisiä täytäntöönpanosääntöjä kantajan hakemuksen väitetyn uudelleentutkimisen suorittamiseksi. Riidanalaisella päätöksellä ei missään tapauksessa ole korjattu virkamiestuomioistuimen toteamaa lainvastaisuutta eli sitä, että ETSK:n yleisissä täytäntöönpanosäännöissä ei määritellä yksikön etua.
            
         
               2)
            
            
               Toinen kanneperuste, joka koskee sitä, että riidanalaisessa päätöksessä on useita ilmeisiä arviointivirheitä, jotka koskevat vuonna 2013 olemassa olevaksi väitettyä yksikön etua
            
         
               3)
            
            
               Kolmas kanneperuste, joka koskee sitä, että ETSK:lta on puuttunut toimivalta tehdä uusi päätös ilman eläkeoikeuksien vähentämistä maksettavasta varhaiseläkkeestä sen vuoksi, että henkilöstösääntöjen liitteessä VIII oleva 9 artiklan 2 kohta on kumottu Euroopan unionin virkamiehiin sovellettavien henkilöstösääntöjen ja unionin muuhun henkilöstöön sovellettavien palvelussuhteen ehtojen muuttamisesta 22.10.2013 annetulla Euroopan parlamentin ja neuvoston asetuksella N:o 1023/2013 (EUVL 2013, L 287, s. 15). Tämän seurauksena virkamiestuomioistuimen tuomiossa todetun lainvastaisuuden seurauksena kantajalta on lopullisesti evätty oikeus kyseessä olevaan järjestelyyn. Näin ollen tämä on korvattava kantajalle täysimääräisesti.